FI Euroopan unionin virallinen lehti C 34/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 34/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SCHROBENHAUSENER SPARGEL”/”SPARGEL AUS DEM SCHROBENHAUSENER LAND”/”SPARGEL AUS DEM ANBAUGEBIET SCHROBENHAUSEN”

EY-N:o: DE-PGI-0005-0678-20.02.2008

SMM ( X ) SAN ( )

1. Nimi:

”Schrobenhausener Spargel”/”Spargel aus dem Schrobenhausener Land”/”Spargel aus dem Anbaugebiet Schrobenhausen”

2. Jäsenvaltio tai Kolmas Maa:

Saksa

3. Maataloustuotteen tai elintarvikkeen kuvaus:

3.1 Tuotelaji (asetuken (EY) N:o liitteen II mukaisesti):

Luokka 1.6 ”Hedelmät, vihannekset ja viljat sellaisenaan tai jalostettuina”

3.2 Kuvaus 1 kohdassa nimetystä tuotteesta:

Tuotteella ”Schrobenhausener Spargel”, Spargel aus dem Schrobenhausener Land ja Spargel aus dem Anbaugebiet Schrobenhausen, jäljempänä ”Schrobenhausener Spargel”, tarkoitetaan ruokaparsan (Asparagus officinalis) syötäviä osia eli versoja, joita pidetään kaupan kuorittuina tai kuorimattomina. Schrobenhausener Spargelia viljellään ympäristöä säästävällä tavalla hyvän ammattikäytännön sääntöjen mukaisesti.

Vaalean (valkoisen tai violetin) Schrobenhausener Spargelin pituus saa olla enintään 22 cm ja vihreän 27 cm.

”Schrobenhausener Spargel” tuotetaan UN/ECE-standardin FFV-04 (Asparagus) mukaisesti.

Schrobenhausener Spargelin maulle on luonteenomaista voimakas ja hieman pähkinäinen aromi.

Parsa korjataan kerran tai kaksi kertaa päivässä. Parsan huolellinen ja asianmukainen käsittely korjuun jälkeen takaa, että kuluttajien saatavilla on tuoretta Schrobenhausener Spargelia toimitusväylistä riippumatta.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Schrobenhausener Spargelia saa viljellä ainoastaan määritellyillä rajatuilla alueilla.

3.6 Viipalointia, raastamista, pakkaamista jne. koskevat erityiset säännöt:

Korjuun jälkeen parsa jäähdytetään nopeasti, jotta laatu säilyy. Varret leikataan asianmukaisesti pituussuunnassa ja lajitellaan. Parsa varastoidaan 1–2 celsiusasteessa, ja ilmankosteuden on oltava suuri. Tuottaja ei saa katkaista kylmäketjua.

Pakkausten sisällön on oltava yhdenmukainen: kussakin pakkauksessa on oltava samanlaatuista, -väristä ja -kokoista Schrobenhausenin alueelta peräisin olevaa parsaa (ks. kohta 4). Lisäksi pakkauksen näkyvillä olevasta osasta on käytävä ilmi, mitä pakkaus sisältää.

3.7 Merkintöjä koskevat erityiset säännöt:

Kaupan pidettävä ”Schrobenhausener Spargel” on varustettava seuraavalla graafisella kuvalla:

4. Maantieteellisen alueen tarkka rajaus:

Schrobenhausener Spargelin Baijerissa sijaitseva viljelyalue kattaa seuraavat kunnat: Aichach, Aresing, Berg im Gau, Brunnen, Gachenbach, Geisenfeld, Gerolsbach, Hohenwart, Inchenhofen, Karlskron, Kühbach, Langenmosen, Pfaffenhofen an der Ilm, Pörnbach, Pöttmes, Reichertshofen, Rohrbach, Schrobenhausen ja Waidhofen. Nämä kunnat sijaitsevat Neuburg-Schrobenhausenin, Aichach-Friedbergin ja Pfaffenhofen an der Ilmin piirikunnissa.

5. Yhteys maantieteelliseen alueeseen:

5.1 Maantieteellisen alueen erityisyys:

Schrobenhausenin kaupunki ja sen kuuluisin tuote eli ”Schrobenhausener Spargel” liittyvät erottamattomasti yhteen. Tästä on osoituksena Schrobenhausener Spargelin logo, jossa jo vuosikymmenten ajan on ollut Schrobenhausenin kaupungin siluetti.

Vanhimmat kirjalliset tiedot Schrobenhausener Spargelin viljelystä ovat peräisin vuodelta 1851 (Wochenblatt-lehdessä 12. heinäkuuta 1851 ilmestynyt artikkeli).

Sandizellin kreivi ryhtyi toimittamaan parsaa Münchenin yläluokalle jo vuonna 1856. Groß-Gerausta kotoisin ollut Christian Schad alkoi vuonna 1913 ensimmäisenä viljellä parsaa laajamittaisesti avomaalla.

Tuotantoalueella on suotuisat kasvuolosuhteet. Maaperä on etupäässä lentohiekkaa, jonka alla on kevyt tertiäärikauden kerros, joka koostuu tyypillisesti siltistä ja savesta. Tällainen maaperä lämpenee keväisin nopeasti ja on helppo muokata. Parsojen varret kasvavat siinä nopeasti ja kohtisuoraan.

Maaperä on kevyt, hiekkainen ja syvä, ja se läpäisee hyvin ilmaa. Schrobenhausener Spargelia viljellään erityisesti seuraavantyyppisessä maassa:

hiekkamaa

hieman savinen hiekkamaa

savinen hiekkamaa

erittäin savinen hiekkamaa.

Schrobenhausen Spargelin tuotantoalue sijaitsee noin 400 metrin korkeudessa merenpinnan yläpuolella. Alueen vuosittainen keskilämpötila on 7,5 celsiusastetta ja keskimääräinen sademäärä 827 mm (viimeksi kuluneiden 25 vuoden keskimääräinen sademäärä), josta noin 280 mm sataa kesä–elokuussa.

5.2 Tuotteen erityisyys:

Schrobenhausener Spargelin laatu perustuu edellä selostettuihin ilmasto-oloihin ja rajatun alueen maalajeihin.

Münchenin teknillisen yliopiston tekemän kuluttajakyselyn mukaan Schrobenhausener Spargel on erittäin tunnettu tuote. Schrobenhausener Spargelin tunnettuus, hyvä maine ja arvostus, jotka ulottuvat myös sen tuotantoalueen ulkopuolelle, perustuvat suotuisiin tuotanto-oloihin (erityisen nopea kasvu tekee Schrobenhausener Spargelista pehmeän ja maultaan voimakkaan ja hieman pähkinäisen). Kuluttajat arvostavat Schrobenhausener Spargelin erityisen maun lisäksi sen tuoreutta ja alkuperää.

Etelä-Baijerin parsantuottajaliitto (Spargelerzeugerverband Südbayern e.V.) suosittelee parsalajikkeita, jotka täyttävät erityisen hyvin agronomiset vaatimukset (kenttäkokeet) ja makuvaatimukset (aistinvaraisten testit) tuote-eritelmän mukaisesti. Nämä lajikkeet on lueteltu parsantuottajaliiton kotisivustolla (http://www.spargel.de/anbau), jonka tiedot päivitetään vuosittain.

”Schrobenhausener Spargel” on lisätty myös baijerilaisten erikoistuotteiden tietopankkiin, mikä korostaa tuotteen erityisyyttä ja erinomaisuutta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Schrobenhausener Spargelin ominaispiirteet eivät ainoastaan ole tulosta sen viljelyalueen ilmasto- ja maaperäoloista vaan myös pitkästä parsanviljelyperinteestä Schrobenhausenin tuotantoalueella sekä useilta parsanviljelijäsukupolvilta kertyneestä asiantuntemuksesta. Kevyen ja hiekkaisen maaperän sekä päivittäisen korjuun ansiosta Schrobenhausener Spargelilla on erityisen pehmeä varsi.

Arvostus

Parsan nousukaudesta Schrobenhausenin alueella todistavat Wochenblatt-lehdessä vuonna 1914 ilmestyneet artikkelit ja 1900-luvulla julkaistut ilmoitukset. Vuonna 1933 Schrobenhausener Spargelin hyvä maine oli kiirinyt Müncheniin. 1950-luvulla monet pienet yritykset alkoivat viljellä Schrobenhausener Spargelia. Schrobenhausener Spargelin viljelyalue koki suurimman nousukautensa 1970-luvun puolivälissä ja 1980-luvun lopulla.

Parsantuotantoala kattaa nykyään noin 900 hehtaaria (taimitarhat mukaan luettuna), ja siitä on tullut yksi tärkeimmistä talouden tekijöistä Schrobenhausenin alueella.

Alueella asuvat tuottajat ovat jo yli 90 vuoden ajan siirtäneet parsanviljelyalan osaamistaan ja kokemustaan sukupolvelta toiselle. Osaaminen ja kokemus takaavat parhaan mahdollisen laadun, joka on menestyksekkään kaupanpitämisen perusta.

Parsasesonki on alueen ”viides vuodenaika” ja houkuttelee lukuisia päiväretkeilijöitä ja matkailijoita läheltä ja kaukaa. Parsateeman pohjalta on laadittu myös retkeilyopas, jossa mainitaan alueen pyöräily- ja patikointireitit.

Parsa on kulinaristinen kiintopiste niin koti- kuin ravintolakeittiöissä. Paikallista väestöä ja niitä noin 40 000:ta matkailijaa, jotka virtaavat Schrobenhauseniin parsasesongin aikana, hemmotellaan mitä luovimmilla resepteillä. Parsasesongin aikana suuri osa viikko- ja parsamarkkinoiden tuotosta tulee parsatuotteista.

Schrobenhausenissa sijaitseva eurooppalainen parsamuseo on sekin hyvin suosittu. Se edistää parsan ja Schrobenhausenin alueen välistä sidettä ja houkuttelee vuosittain noin 10 000 kävijää kaikkialta maailmasta.

Vuodesta 1975 lähtien Schrobenhausenissa on kruunattu joka vuosi parsakuningatar. Parsakuningattarella on useita esiintymisiä radiossa ja televisiossa, ja hän antaa haastatteluja lehdistölle. Hän tekee Schrobenhausener Spargelia tunnetuksi myös Schrobenhausenin ulkopuolella.

Schrobenhausener Spargelin hyvästä maineesta ovat osoituksena Münchenin teknillisen yliopiston tekemät tutkimukset ja Saksan hinta- ja markkinatutkimuslaitoksen hintatiedot, ja se perustuu alueella tuotettuun laatuun.

Eritelmän julkaisutiedot

Markenblatt Heft 6 vom 11.2.2005, Teil 7, S. 1770

(http://www.publikationen.dpma.de/DPMApublikationen/dld_gd_file.do?id=8)